Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: „3. számú melléklet a 17/2004. (V. 20.) OM rendelethez
Paragraph Index: 1636

1. A TANÁROK FELKÉSZÍTÉSE A TANULÁSMÓDSZERTAN ÉS A KOMMUNIKÁCIÓ TANÍTÁSÁRA Mint óraszámmal rendelkező tantárgyak különösen a tanulásmódszertan, de némiképp a kommunikáció is újnak számítanak a magyar középfokú oktatásban, hiszen alig tíz éve annak, hogy tantárgyszerű tanításuk elkezdődött az erre elsőként vállalkozó iskolákban. Ennek következtében - noha tartalmukat tekintve minden tanárnak vannak ismeretei mindkét témában - a tantárgyszerű tanításukra való felkészülés külön energiát és időt igényel. A felkészülést akkreditált tanári továbbképzéseken lehet elkezdeni, majd egyéni önképzéssel folytatni, a tapasztalatok kicserélésére pedig konzultációkon lehet részt venni. A Tehetséggondozó Program keretében kitűnő lehetőség adódik egy tanulásmódszertani és kommunikációs műhely létrehozására. A kommunikáció tanítására nagyon sok magyar szakos, kitűnően felkészült kolléga van már, s rendkívül sok jó anyag is van ehhez a taneszközök piacán. Sem a tanulásmódszertan, sem a kommunikáció nem kötődik kizárólagosan egyetlen tantárgyhoz sem, illetve minden tantárgyhoz kötődnek, hiszen minden tantárgyban tanulni és kommunikálni kell a gyerekeknek. Az ideális osztálylétszám a tanulásmódszertan és a kommunikáció tanítására 10-12 fő. Ez a létszám teszi lehetővé az interaktivitást és azt a személyességet, ami nélkül a tanítás nem lehet kellően hatékony és eredményes. E két tantárgynál nem az ismeretek átadása a döntő, hanem a személyiség egészére való intenzív hatás, ami nagy létszámok mellett - ahol az intimitás és minden résztvevő megszólalásának lehetősége lecsökken - nem valósítható meg. Kompromisszumként azt mondhatjuk, hogy a csoportlétszám semmiképpen se haladja meg a 18 főt. Az osztályt tanulásmódszertanra és kommunikációra tanító három - rosszabb esetben kettő - tanár egyike feltétlenül az osztályfőnök legyen, s ő legyen ennek a kis tanári csoportnak a vezetője is, hiszen neki minden gyerekről a lehető legtöbbet kell tudnia. Ez lehetővé is válik, ha az osztályban a TMT-t és a kommunikációt tanító tanárok egybehangolják tevékenységüket, és rendszeresen konzultálnak egymással.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes